3.pielikums

Ādažu novada domes 2019.gada 29.janvāra

sēdes protokolam Nr.1

**Informatīvs ziņojums par iedzīvotāju aptaujas rezultātiem baznīcas celtniecības vietas izvēlei**

Saskaņā ar Ādažu novada domes 2018.gada 26.jūnija sēdes protokola Nr.15 27§ “Par publiskās apspriešanas rezultātiem” nolēmuma 2.punktu un Attīstības komitejas 2018. gada 11.septembra sēdes protokollēmumu, tika organizēta aptauja iedzīvotāju viedokļa noskaidrošanai par piemērotāko vietu baznīcas celtniecībai.

Jautājuma vēsture: No 2018.gada 15.maija līdz 15.jūnijam Ādažu novada domes organizētajā publiskajā apspriešanā par jaunu reliģisku būvju būvniecību Ādažu novadā, iedzīvotāji neatbalstīja ieceri par pareizticīgo baznīcas būvniecību Rīgas gatvē 36, Ādažos, taču uz jautājumu “Vai atbalstāt reliģisku būvju būvniecību Ādažos?” 52 % apspriešanas dalībnieku atbildēja pozitīvi. Dome neatbalstīja pareizticīgo dievnama būvniecību Rīgas gatvē 36, Ādažos, un apzināja pašvaldības zemes pieejamību jaunu reliģisku būvju būvniecībai Ādažu novada administratīvajā teritorijā. 2018.gada septembrī dome uzklausīja Saimniecības un infrastruktūras daļas ziņojumu par pašvaldībai pieejamajām zemēm un nolēma noskaidrot iedzīvotāju viedokli, kur varētu notikt jaunu reliģisku būvju būvniecība. Aptauja tika veikta par šādām vietām: 1) Gaujas iela 25B, Ādaži; 2) Kadagas ceļš 17, Kadaga; 3) Kadagas ceļš 19, Kadaga; 4) Mežaparka ceļš 3, Kadaga.

Aptauja notika no 2018.gada 20.novembra līdz 20.decembrim. Balsot varēja gan klātienē (Klientu apkalpošanas centrā, Gaujas iela 33A, Ādaži), gan arī internetā – pašvaldības tīmekļvietnē [www.adazi.lv](http://www.adazi.lv), sadaļā “Jaunumi”. Aptaujā tika piedāvātas 4 vietas baznīcas celtniecībai.

Kopā saņemtas 828 balsis (internetā – 606, klātienē – 223, t.sk. 1 nederīga anketa (bez atzīmētiem atbilžu variantiem)).

Aptaujas rezultātā visvairāk balsu – 595, jeb 71,9 % saņēma atbildes variants par baznīcas būvniecību Gaujas ielā 25B, Ādaži, Ādažu nov., LV-2164.

**APTAUJAS REZULTĀTI**

(Iedzīvotāju aptaujas rezultātu apkopošanas 18.01.2019. akts ĀND/10-3-6/19/3)

|  |  |  |  |  |
| --- | --- | --- | --- | --- |
| Adrese vai nosaukums | Internetā saņemtās balsis | Klātienē saņemtās balsis | Kopā | % |
| **Gaujas iela 25B** | **387** | **208** | **595** | **71,9** |
| “Kadagas ceļš 17” | 57 | 0 | 57 | 6,9 |
| “Kadagas ceļš 19” | 38 | 3 | 41 | 4,9 |
| “Mežaparka ceļš 3” | 124 | 11 | 135 | 16,3 |